Електронният магазин за работно облекло Work-wear.bg – Направи сам\nВ категории: 2021, Актуални статии, Брой 11/2021, Градина, Мазилки и бои, Металообработване, Представяме ви, Ремонти, Строителство, Хоби\nОнлайн магазинът за работно облекло Work-wear.bg е насочен към две основни групи клиенти:\n➢ Малки, средни и големи фирми, които осигуряват с работно облекло работниците си в следните сектори:\n– Тежко оборудване\n– Складова дейност\n– Хамалски услуги\n– Комунални услуги (топлофикация, електроснабдяване, канализационни услуги, управление на отпадъци)\n– Инспекция на пътищата\n– Минно дело.\n➢ Физически лица, които се нуждаят от оптимално подбрано за професията си работно облекло, обувки и други лични предпазни средства. Домашни майстори, които ценят здравето си, поради което търсят подходящата дреха и обувки за работа в градината, при извършване на строителни и ремонтни дейности, за поддръжка на автомобила и др.\nТази основна група включва подгрупите\n– Колекция „Пролет-лято“ (якета, полугащеризони, дълги и къси панталони, комплекти, елеци, тениски, цели гащеризони)\n– Колекция „Есен-зима“ (якета, полугащеризони, панталони, комплекти, полари, блузи, елеци)\n– Софтшел облекло\n– Сигнално облекло\n– Водозащитно облекло\n– Облекло за агресивна среда\n– Облекло за заваряване\nПо какво се отличава качественото работно облекло\nИма шест основни елемента, които определят добрата работна дреха. Преди всичко да бъде адекватна, както на сезона, така и за професията, дейностите, за които е предназначена.\nРазличните професии изискват различно ниво на устойчивост на материята, от която е изработена работната дреха. Най-общо казано, тя се определя от плътността на плата. При повечето от предлаганите в магазина облекла, тя е посочена в етикета. Като цяло, по-плътният плат е по-устойчив, но и дрехата става по-тежка за носене. И обратното: колкото по-ниска е плътността на материята, от която е изработена работната дреха, толкова по-лека за носене е тя и съответно – по-малко издръжлива на повреди и износване.\nГоляма част от панталоните и полугащеризоните в магазина имат подсилени колене, което придава допълнителна издръжливост на материята и удължава живота на дрехата.\n2. Качество на ушиване/кройка\nВисокото качество на кройката и на ушиването е задължително за всички модели работно облекло, независимо от това, каква е материята и нейната плътност. Най-важното е шевът да бъде здрав, но също така, да е прав и красив.\n3. Вид и качество на материята\nРаботното облекло, ушито от 100% памучен материал, е по-леко и приятно за носене от облеклото, изработено от 100% полиестерна тъкан. За сметка на това полиестерните тъкани са по-здрави, по-малко се разтягат с времето, по-трудно избеляват или се оцветяват при пране. Изработените от тях дрехи се усещат като малко по-твърди при допир, малко по-тежки за носене в сравнение с ушитите от 100% памучни тъкани.\nСилно препоръчваме комбинацията между двете. Немалка част от работното облекло, което предлагаме в нашия онлайн магазин, е изработено от памук-полиестер. Тази материя е балансирана и прави дрехата достатъчно мека при носене, и същевременно, достатъчно устойчива на замърсяване, триене, пране и разтягане.\nПовечето хора, които работят като строители, механици, агрономи и др. държат на това, да могат да държат инструменти и други дребни предмети, в работното си облекло. За тази цел предлаганите от нас дрехи имат джобове, които са изпълнени така, че съдържанието им да не пречи по време на работа.\nНякои джобове се затварят с цип, други имат тик-так копче, някои са с велкро закопчаване, трети са дълбоки джобове без закопчаване. Летните работни полугащеризони имат голям нагръден джоб. Якетата също имат един или два нагръдни джоба. Някои работни панталони, както и полугащеризони, имат и халка за окачване на чук или друг инструмент.\nНеслучайно много от моделите работно облекло в онлайн магазина се предлагат в различни цветове. Клиентите ценят външния вид на дрехата. При желание на клиента предлагаме и облекла, носещи марката на фирмата, която притежават или в която работят.\n6. Съответствие със стандартите\nНие следим за това, предлаганите от нас работни облекла, да отговарят на световните стандарти за качество и на всички регламентирани изисквания за безопасност при работа.\nЗа илюстрация на казаното представяме няколко измежду най-търсените модели от различни подгрупи работни облекла.\nТоп модели „Пролет-лято“\nФаворит е зеленият модел Asimo от 100% памук. Поотделно се предлагат лятно яке, панталон и полугащеризон. Якето е изработено от средно плътен материал, има сигнални ленти. Полугащеризонът разполага с пет джоба, един от които е на гърдите. И трите изделия Asimo са леки, удобни за носене и работа. Цветът му е свеж и същевременно издръжлив на замърсяване.\nНай-предпочитан модел къси панталони е Prisma Gray\nСред късите работни панталони най-търсен е моделът Prisma Gray. Той е ушит от памук-полиестерна тъкан, което ги прави твърд и груб на допир. Тези панталони не се намачкат. Освен че са практични с многото си джобове, изглеждат добре и могат спокойно да се носят в ежедневието като цивилна дреха.\nНай-търсената тениска е масленозеленият модел Payper Sunset. Тя е много мека на допир, изработена изцяло от памучна тъкан. Серията Payper е най-доброто измежду предлаганите в магазина тениски. Възможностите за избор на цвят са много. За работа често се предпочита масленозеленият тъмен цвят, тъй като той държи на замърсяване. Същевременно се възприема по-добре от баналното черно.\nВляво – топмоделите „Пролет-лято“ – яке и полугащеризон Asimo.\nВдясно – зимният работен комплект яке и полугащеризон Kastor\nТоп модели „Есен-зима“\nКомплект, който се откроява като особено желан, е тъмносиният зимен работен комплект Kastor, изработен от 100% памучна тъкан. Състои се от зимно яке и зимен полугащеризон. Якето е ветрозащитно – има висока яка, която предпазва врата и тила. Материята, от която е изработен комплектът, е хидрофобирана. Благодарение на това якето и полугащеризонът са устойчиви на дъжд и сняг.\nВ категорията „Есенно-зимни работни якета“ фаворит е тъмносиньото памук-полиестерно яке Collins. Якето е ватирано, има ластични маншети на ръкавите, и на кръста. Разполага със светлоотразителни ленти, които са особено полезни през зимните месеци, когато осветеността от слънцето е по-слаба. Зимното яке Collins е ветроустойчиво. Закопчава се с цип и тик-так копчета.\nДруго предпочитано зимно работно яке е синият модел Prisma. Якето е направено от полиестер, водозащитно, с махаща се качулка. Има ластични маншети на кръста за по-голямо удобство при носене. Разполага и със светлоотразителни елементи.\nColins (вляво) и Prisma (вдясно) са фаворити сред якетата от колекцията „Есен-зима“\nСофтшел облекло (Soft-Shell)\nТехнологията Soft-Shell (в буквален превод „мека черупка”) е създадена за производство на оптимално облекло за активни планинари, катерачи, за използване при интензивен планински преход. То е двуслойно. Външният слой е устойчив на вятър и водни пръски, но не и напълно водонепропусклив. Важна негова особеност е, че материята е паропропусклива отвътре навън.\nВътрешният слой отвежда влагата (пот или проникнала отвън) към „дишащия” външен слой и през него тя се изпарява в околното пространство. Поради това тези дрехи съчетават две трудно съвместими качества. Осигуряват добра защита срещу вятър, достатъчно добра, макар и не пълна, защита срещу силен дъжд и сняг. Същевременно е улеснено отвеждането и изпаряване в околното пространство на отделяната от тялото пот. Улеснява се терморегулацията на организма, при активно движение тялото не се запарва, дрехите се запазват сухи, което е от голямо значение, особено при студено време. Тези дрехи са леки и еластични, позволяват максимална свобода на движение.\nОблеклото от този вид е добра алтернатива на шушляковите якета и якетата от полар.\nВляво – зимно софтшел яке Spark Pro, вдясно – специализирано облекло за заварчици Zava\nСигналното облекло включва работни якета, полугащеризони и панталони. Предлагат се и сигнални елеци и сигнални шапки със и без козирка. Някои модели са пригодени за есенно-зимния сезон, тъй като са снабдени с топла подплата, други са по-подходящи за по-топлите месеци в годината. Повечето от дрехите са водозащитни. Якетата, работните панталони и полугащеризони имат практични джобове.\nНай-общо казано, този вид работни дрехи са:\n– Работни непромокаеми якета\n– Водозащитни престилки\n– Водозащитни костюми, състоящи се от яке и панталон.\nПовечето модели непромокаеми облекла могат да се използват както при работа, така и за туризъм. Те са универсални, като основната им задача е да предпазват при силен дъжд.\nЗначителна част от водоустойчивите работни облекла са изработени от полиестер и полиуретан. Якетата имат качулка и джобове. Непромокаемите панталони са без джобове. Имат ластик на кръста.\nОблеклото за работа в агресивна среда в повечето случаи са специални костюми, които са устойчиви, пригодени да предпазват работещия в замърсена с химикали среда. Костюмите са подходящи при:\n– Работа с бои и лакове\n– Работа с опасни материали\n– Промишлено почистване\n– Хранително-вкусовата промишленост и др.\nТози вид облекла са едновременно леки и здрави. В повечето случаи са изработени от полиетилен с висока плътност. Предлаганите цели гащеризони осигуряват надеждна защита срещу течни и твърди химикали, агрохимикали, бои и редица други вредни за здравето химически вещества.\nСпециално разработеното за тази професия облекло се дели на следните групи:\n– Работни якета за заварчици\n– Работни заваръчни панталони\n– Трудногорими полугащеризони\n– Престилки за заваряване\n– Ръкавели за заварчици\n– Зимна качулка за заваряване.\nТози вид облекла са изработени от памучен плат, плат, съчетан с естествена кожа, както и изцяло от кожа. Те са трудногорими и предпазват тялото от пръските стопен метал, които се отделят при електродъгово и други методи на заваряване, наваряване и рязане на метали.\nРаботни и защитни обувки за професионална употреба\nКъм момента магазинът предлага 252 модела обувки за професионална употреба с различна по вид и степен защита, включително срещу удар и пробождане.\nЗащитните им свойства са обозначени с буквено-цифров код, отбелязан върху подметката или/и на етикета във вътрешността на обувката.\nСпоред нивото на защита те се делят на две основни групи:\nс класове на защита:\n01 – изработени са от кожа и други материали. Имат маслоустойчива подметка, антистатични са, ходилото им поглъща енергия в областта на петата.\n02 – при тях саята (горна мека част на обувката) е от хидрофобирана кожа. Тя не поглъща вода и предпазва от проникването й във вътрешността на обувката. Това им качество се добавя към свойствата на предната група 01.\n03 – обувките имат сая от хидрофобирана кожа, поради което притежават качествата на групите 01 и 02. В допълнение имат стелка (неметална пластина), която придава на подметката повишена устойчивост срещу пробождане.\n04 – тези обувки съответстват на качествата на група 01, с тази разлика, че са изработени изцяло от каучук или полимери.\nРаботните обувки от тези четири групи отговарят на европейския стандарт за професионална употреба EN IS0 20347:2004. Същевременно, те са подходящи и за по-широк кръг от приложения – за туризъм, работа в двора, градината и др.\nВсички защитни обувки имат удароустойчиво бомбе, което защитава пръстите на крака при удар със сила до 200 J (15 kN). Някои от тях имат защитна пластина/вложка в ходилото, която предпазва стъпалото от пробождане с остър предмет, примерно стърчащ пирон. Тези два елемента може да бъдат от метал или изкуствен композитен материал.\nОбувките са антистатични (между 100 и 1000 МΩ). Ходилото им има способността да поглъща енергия в областта на петата (≥20 J).\nКласове на защита:\nS1 – притежават посочените базови характеристики.\nS1P – в добавка обувката има защитно бомбе и пластина.\nS2 – в добавка към качествата на групата S1, тези обувки са изработени от хидрофобирана кожа, която ги предпазва от проникване и поглъщане на вода (до 60 min).\nS3 – обувките притежават качествата на групата S2. В добавка имат защитна вложка в ходилото, която осигурява защита срещу пробождане със сила 1,1 kN.\nМоделите S3 отговарят на най-високото ниво на защита при професионалните работните обувки, според изискванията на EN ISO 20345:2011. Особено подходящи са за работа в строителството, където опасността от падащи тежки предмети, както и от стърчащи остри пирони, е голяма.\nГумените ботуши се разделят на 2 вида:\nS4 – гумени ботуши със защитно метално бомбе.\nS5 – гумени ботуши с бомбе и предпазна пластина.\nОбозначения за допълнителни експлоатационни характеристики на обувките:\nSRA – обувката е устойчива срещу подхлъзване върху омокрена с миещ препарат керамична настилка.\nSRB – обувката е устойчива на подхлъзване върху керамична настилка с глицеринова смазка.\nSRC – обувката е устойчива на подхлъзване и при двата варианта (SRA + SRB).\nFO – ходилото е устойчиво на петрол и петролни продукти (масла).\nHRO – ходилото издържа на краткотраен допир с нагорещена повърхност (до 300 С0 за 60 S).\nWRU – саята (горната част) на обувката е водоустойчива.\nWR – цялата обувка е водоустойчива (без проникване през първите 15 min).\nCI – обувката е студозащитна при ниски температури (под ≤ 10 °С).\nHI – ходилото има топлоизолация за работи при високи климатични температури (≥ 22 °С).\nCR – саята на обувката е устойчива на прорязване.\nESD – обувката е устойчива на статично електричество.\nЕлектронният магазин предлага модели на обувки с различни видове и нива на защита за практически всички дейности, при които може да възникне опасност от увреждане или нараняване на краката. Част от тях са водозащитни, имат антибактериални подвижни стелки, произведени са от естествена кожа. При други, акцентът е поставен върху защитата на стъпалото при удар от падащ предмет или пробождане през подметката. Някои обувки са защитени и срещу прорязване на саята. Подметките са устойчиви на подхлъзване, на петролни продукти, някои имат подметки, които защитават срещу краткотраен допир до гореща повърхност и т.н.\nЗа илюстрация представяме три модела обувки половинки, който вид са най-търсени и предпочитани през всички сезони освен зимата. За работа при зимни условия са необходими боти.\n1. Работни обувки Ultimate II Low с метално бомбе и пластина\nКлас S3. Защитното бомбе и пластината са метални. Саята от естествена кожа е водоотблъскваща. Подплатата е въздухопропусклива и не спарва крака.\n2. Работни обувки Beta S1 SRC с бомбе от стомана\nКлас S1. Тези обувки нямат пластина. Бомбето е от неръждаема стомана. Подплатата е изработена от специален мрежест текстил. Стелката е антистатична и държи стъпалото сухо. Много удобни работни обувки, чийто дизайн предпазва петата от прекомерно натоварване чрез поглъщане на част от енергията при ударно натоварване в областта на петата.\nВляво – Ultimate II Low с метално бомбе и пластина.\nВдясно – Beta S1 SRC с метално бомбе\nToledo BS LOW S1P с метално бомбе и пластина\n3. Работни обувки Toledo BS Low S1P с бомбе и пластина\nКлас S1. Те са класически представител на средния клас работни обувки. Характеризират се с много добро съотношение цена-качество. Имат метални бомбе и пластина, дишаща подплата и подвижна, антистатична стелка. Саята е изработена от естествена кожа.\nМагазинът предлага над 170 модела защитни ръкавици, изработени от плат, кожа, съчетание на кожа с плат. Сред тях има маслоустойчиви, студоустойчиви до температури –30 °С и топлоустойчиви – до 350 °С, ръкавици, които предпазват ръката от порязване. Предлагат се също ръкавици и ръкавели за заварчици, които предпазват от пръските стопен метал. Има и ръкавици, предпазващи от агресивни химикали.\nМагазинът предлага съща така обширна гама от над 240 модела лични предпазни средства: каски, антифони, очила и прозрачни щитове, 52 модела на дихателни маски.\nПредлагат се също средства за самоосигуряване при работа на високо: сбруи, колани, полустатични осигурителни и други въжета, и др.\n2021, Актуални статии, Брой 11/2021, Градина, Мазилки и бои, Металообработване, Представяме ви, Ремонти, Строителство, Хоби


За изтегляне на игри Космически Dragons Escape за Android\nЖивота Чудовище отвъд времето и пространството в продължение на векове, са решили да се забавлявам и да построи лабиринт от пръв поглед почти безкраен. Къде и започна да организира наваксване със своите жертви, който се намира от другата страна на вселената. Тогава един ден в неговото полезрение са сладки дракони. Те трябваше малко да се забавлява господарят и бързо да умре, но обичайно разпореждането промъкна малка Oshibochka а сега собственик на тази атракция се борят, за да се изравнят с бързото създаване на които не желаят да умрат от нажежената лава и отровни пипала. Играчите трябва да са в една квадратна стая с четири изхода, за да реагира бързо на светлините излизат и неточен удар изпрати Dragon в следващата стая. Дори минимално закъснение ще струва живота. Някои записи ще се отвори още един герой и да му се опита да се измъкне от капана.\napk20.23 MBверсия 1.0.0\nчудовища, дракони, лабиринт,


#627 в Био Козметика\n#132 в Био Козметика > Лице\n#18 в Нови продукти\nСладко от сини сливи, Поляна\nДомашно сладко от български сини сливи. приготвено от био ферма Поляна, разположена в северното подножие на Странджа. С нежен аромат от плородните овощни градини и деликатен, сладък вкус на зрели плодове. 240 г\nБалсам за устни Жасмин и иланг-иланг - био, Alteya Organics\nБио балсамът за устни с екстракт от жасмин и етерично масло от иланг-иланг интензивно хидратира и подхранва в дълбочина устните като създава надеждна защита от непостоянството на климатичните условия. Доставя мекота и еластичност на нежната и деликатна кожа на устните, а естествения блясък и фин аромат ще предизвикат само широки усмивки.


Обявен е жълт код за поледици в областите Силистра, Разград и Русе - Зелен - Дневник\n10:55, 29 ное 14 , 2077\nЖълт код за поледици е обявен за днес в областите Силистра, Разград и Русе, сочи справка в сайта на Националния институт по метеорология и хидрология към БАН. Жълтият код означава, че времето е потенциално опасно. Ще има слаби валежи, предимно от дъжд, а заради ниските температури ще се създадат условия за образуване на поледици.\nДнес времето ще е облачно, на места с намалена видимост. В Северна България ще духа слаб вятър от изток-североизток. Там ще има и слаби превалявания от дъжд и сняг, в отделни райони е възможно да се образуват и поледици. Максимални температури ще са между 1° и 6°.\nВ Южна България само на отделни места ще превали слаб дъжд. Максималните температури ще са между 8° и 13°, в София 9 - 10°.\nНад Черноморието ще бъде облачно със слаб северен вятър и почти без валеж. Максималните температури ще са от 5° по северното крайбрежие, до 10° в южните райони. Температурата на морската вода е 8°- 10°. Вълнението на морето ще е 1-2 бала.\nНад планините ще е облачно, на места ще превали дъжд, а над 1800-2000 метра надморска височина - сняг. Ще духа умерен и силен западен вятър. Максимална температура на 1200 метра ще са около 9°, на 2000 метра - около 3°. Атмосферното налягане ще бъде малко по-високо от средното за месеца и през деня ще остане почти без промяна.\nЖълт код за сняг е обявен в Северна България\nСняг вали в много райони на страната, оранжев код е обявен в пет области\nВ Пампорово заваля първият сняг (видео)\nРейтинг: 1303 11:16, 29 ное 14 Неутрално\nДобре ни е така.\nРейтинг: 7545 12:17, 29 ное 14 Неутрално\nСамо поледици липсваха,те и без това катастрофите не намаляват.\nРейтинг: 2161 12:35, 29 ное 14 Неутрално\nВ първия момент го прочетох:\nОбявен е жълт код за политици в областите Силистра, Разград и Русе...\nРейтинг: 672 13:00, 29 ное 14 Неутрално\nДе да беше ....


Есна - местоположение, снимки, информация\nЕсна, наричан от древните египтяни Иснут или Та-сенет, е египетски град, разположен по западното крайбрежие на река Нил, на 55 км южно от Луксор, област Кена.\nГрадът дължи славата си на своите културни забележителности от времето на древноегипетската цивилизация. Гръцкото наименование на града Латополис в превод означава нилска риба, която е най-голямата от всички 52 вида, обитаващи Нил.\nНе може да си тръгнеш от Есна без да си посетил две места - оживеният туристически пазар и храмът на Есна. Пазарът включва няколко улици и може да бъде посетен дори и през нощта. Той свързва храма и реката и си е истинско предизвикателство да преминеш през неговите сергии. Продавачи предлагат тънки шалчета и ръчно изплетени кошници, които са като емблема за местността. Всяка събота на това място се провежда и оживен пазар на камили.\nХрамът на Есна е отчасти разкопан и се намира на 200 метра от река Нил, на 9 м под равнището на улицата. Издигнат е по времето на птолемейската и римската епохи и негови покровителските божества са тройцата – Хнум – бог с глава на овен, почитан като създател на човечеството посредством грънчарско колело с глина от река Нил, Нейт – богиня на войната, лова и тъкането и техния потомък – Хак.\nХрамът на Есна е от серията последни велики паметници, които са издигнати в Египет. Изработен от червена седиментна скала и е имал изключителна архитектура. Порталът му включва 6 колони, които са с различават една от друга по украсата си.\nДнес от него е останала само колонната зала, която е дело на римския император Клавдий и датира от III в. Двадесет и четири колони във формата на лотос крепят покрива на залата, а таванът е от астрономически тип. По някои стени има изписани химни, посветени на Хнум, посредством йероглифи ту във формата на овни, ту във формата на крокодили.\nРейтинг 5 от 1 гласа Есна


Поглед от 82-ия етаж - 24chasa.bg\nhttps://www.24chasa.bg/idealendom/article/7620652 Поглед от 82-ия етаж Поглед от 82-ия етаж Идеален дом www.24chasa.bg\n23.08.2019 17:23; Идеален дом\nТози апартамент е с площ 300 квадратни метра и се намира на 82-ия етаж в един от небостъргачите в Москва, предлагайки невероятна панорама към руската столица. Проектът за интериора е на студио SL project.\nЖилището не е основно за собствениците, които го ползват отвреме навреме за живеене и по-често като работно място, пространство за практикуване на йога и за събиране с приятели.\nОбщата зона заема 1/3 от цялата площ и е достатъчно просторна, за да се намери място и за жива растителност. Друг впечатляващ елемент тук е нишата за вино, оформена в златно, която на фона на вечерните отблясъци създава невероятно усещане за висока класа.\nДомашният офис и зоната за йога са в отделни помещения, а пространствата, в които са спалните и баните към тях, са скрити за гостите, защото достъпът е само с пръстов отпечатък. В едната сред използваните материали е тъмносива алкантара.\nАко живеете в къща с двор и обичате цветята, то тогава сте наясно, че грижата за красотата на градината понякога граничи с кръстоносен поход. Същото важжи и за собствениците на апартаменти, в които виреят завидно количество представители на флората. Какви природни методи да използвате, за да се радвате на прелестната хубост на цветята\nСпецсъдът гледа делото за "Царските конюшни"


От векове е известно за силата на етеричните масла. Техните свойства се свързват както с лечението, така и с доста езотерични нужди. Колкото по – чисто е маслото толкова неговото действие е на 100%. Не качествено преработените или фалшивите етерични масла могат да ви навредят значително преди да усетите какъвто и да бил положителен ефект от употребата им – екземи, алергии, възпаления и т.н.\nКак можем да разпознаем дали етеричното масло, което сме си закупили дали е преработено качествено?\nКапнете една капка от него на хартия или салфетка (не гланцирана) и изчакайте 1 – 2 минути. Ако етеричното масло е качествено, то капката ще се изпари бързо и няма да остави мазно петно, а ако има такова петно, то може да ви сполетят по – горно споменатите странични реакции. Истинското ароматното масло има и специфичен аромат – евкалиптът мирише на евкалипт, мандарината на мандарина и не се усещат ароматни примеси или идеи за миксове.\nМирисът никога не е натрапчив или остър.\nАко сложите фалшиво ароматно масло в крем, то кремът ще се разслои, ще стане по – мазен и ще изглежда по съвсем различен от вида си на закупуване.\nЕтеричните масла трябва да се съхраняват в тъмно синьо или тъмно кафяво стъкло(в противен случай то взаимодейства със светлината и качествата на продукта с губят). Продуктът трябва да е плътно запечатан, на него да е оказан срока на годност.\nНякои действия на етеричните масла:\nЧаено дърво – антисептично действие, антибактериално, противовъзпалително, анти-себорейно и противогъбично действие.\nЕвкалиптово масло – обезболяващо, регенериращо, противовъзпалително, анти-микотично.\nГрейпфрут – избелващо, антисеборейно, антицелулитно, против комедони(черни точки).\nРозмарин – болкоуспокояващо, антисептично, регенериращо, съдоукрепващо.\nБергамот – антидепресиращо, анти-себорейно, антикомедонно,противовъзпалително.\nМандарина – антидепресиращо, антицелулитно, тонизиращо.\nСандал – успокояващо и отпускащо действие.\nИма и няколко по – долу полезни рецепти от етерични масал, които са всеизвестни, и които подобряват тонусът и здравето ви – ползвайте ги с удоволствие:\nКрем за кожа с недълбоки бръчици\n20гр. пчелен восък\nМасажно масло за премахване на болките в гърба.\nАроматна лампа при главоболие (за стая не по –малка от 18 кв.м.)\nЗа жената Мода и красота Силата на етеричните масла


спаннер еоод, коректност и отношение при работата в компанията\nспаннер еоод /img/frontend/nomap.png"\nПиша отностно за кандидата от Видин явно не е радбрал че става въпрос за допълнителна работа а не основна. Аз съм от Разград и работя за фирмата като допълнителна работа. Имам и друга на смени. Благодаря че ми дадоха тази възможност за допълнителен доход. Много коректни и всичко е добре организиран. Никога не се бави плащането даже ми гласуваха голямо доверие. Фирмата е супер за хората които искат до работят и изкарват сами парите си като търговци а не да чакат само на една смешна заплата. Очаквам да намерят още колеги от другите градове и да се запознаем.\nЗдравейте на всички. Искам и аз да споделя какво ми се случи с фирма спанер.Преди 5 минути ми се обадиха /с оферта/и ми казаха че не можели да ми предложат договор,а МОЖЕ ДА СИ КУПУВАМ СТОКИ ОТ ТЯХ И ДА ГИ ПРЕПРОДАВАМ.Оставям на вас да кажете дали е сериозно това.Става въпрос за град Видин.Смешници.\nКандидатствах за работа във въпросната "фирма" и седмица по-късно получих обаждане от служителка ! Зададоха ми предварително написани клиширани въпроси и ми изпратиха рекламни материали с обещание за следващо събеседване ! Материалите бяха направени изключително нескопосано, сякаш някой се е учил на "Microsoft office", няма посочен производител, сертификати - гаражна разработка ! Шансът им за развитие, според мен е почти нулев, поради огромната конкуренция на доказани имена в бранша ! Интернет страницата им е в процес на продажба (все едно нямат) ! Явно, са решили да си намират клиенти ,чрез обявите за работа - току-виж, някой решил да си поръча продукт ! Давам им, поощрителна оценка "0" за потенциал, защото все пак се набутват с позвънявания … но, човек остава с неприятното чувство, че може да се е сбъскал с измамници !\nНяма какво да кажа освен, че целия екип на фирмата е супер, ако направят някоя грешка моментално я коригират и винаги са точни с плащания.\nРаботя тук вече 1 година и фирмата се развива доста добре. Имаме търговци в повечето големи градове и следва намирането на такива за по-малките. Екипът е страхотен, Демир Врачански е супер шеф, амбициозен човек, който постига целите си и знае как да развива бизнеса. Да, не е лесно, но успяваме всички заедно. Като фирма - производител Спаннер заема много добро място по качество. Свидетелство за това са многобройните ни доволни клиенти - сервизи, а от тази година и магазини, с които работим. Като част от екипа на Спаннер аз съм доволна от работата, от условията, които ми се предлагат и навременното заплащане.\nУсловишта са супер, управителя е труден характев но винаки държи на думата си, каквота е казал го е изпълнил евала. Супер точен в това, има доста изисквания но пък такава е работата, който неможе да продава да си търси друга работа. Пиша тук защото знам, че трудно се намират добри търговци а искам да имам готини колеги затава искам да дам съвет на който кандидатства, постарайте се момчета заслужава си. в момента съм на % и взимам около 1700 заплата чисто,и работя от 4 месеца, но тук найстина мога да се развия и да стигна до 2500, хубавото е, че нямам ограничения и единственото нещо е да продавам.\nВреме е за по-актуална информация. Всеки има право да харесва или не дадена работа. Затова кандидатствайки за работа, процеса е двустранен - избира фирмата, избира и кандидата. Всеки тук може да напише каквото си поиска и е несериозно да вярваш на абсолютно всичко написано. Работя тук вече 1 година и фирмата се развива доста добре. Имаме търговци в повечето големи градове и следва намирането на такива за по-малките. Екипът е страхотен, Демир Врачански е супер шеф, амбициозен човек, който постига целите си и знае как да развива бизнеса. Да, не е лесно, но успяваме всички заедно. Като фирма - производител Спаннер заема много добро място по качество. Свидетелство за това са многобройните ни доволни клиенти - сервизи, а от тази година и магазини, с които работим. Като част от екипа на Спаннер аз съм доволна от работата, от условията, които ми се предлагат и навременното заплащане. Е това не е ли най-важното за всеки работещ някъде?\n12Съгласен съм 82Не съм съгласен\nЗа тази фирма работата най-готините търговци, които са идвали някога при мен. правя им евала. голяма похвала на момчетете. Супер фирма със супер персонал\nПодробна оценка от Господин Цоклинов\nРАБОТАТА В ТАЗИФИРМА И Е НАЙ-ГОТИНАТА РАБОТА НА СВЕТА\nЕДИСТВЕНАТА ФИРМА В КОЯТО РАБОТИШ САМ ЗА СЕБЕ СИ И ПОЛУЧАВАШ ТОВА КОЕТО СИ ЗАСЛУЖИЛ, АКО СИ ДОБЪР В ДАДЕНАТА РАБОТА, СИ ИЗКАРВАШ ДОБРИ ПАРИ , АКО СИ СМОТАН НЕ ИЗКАРВАШ НИЩО ЗАЩОТО НЕ ЗАСЛУЖАВАШ НИЩО.\nЗА ХОРАТА КОИТО СА ПИСАЛИ ПОДОЛУ ИСКАМ ДА ИМ КАЖА ЧЕ НЕСА ПРАВИ, АМИ АКО НЯКОЙ НЕ ВИ ХАРЕСВА ИЛИ НЕВИ ОТЪРВА СИ Е ВАШ ПРОБЛЕМ !!!\nКРАИНА СМЕТКА ЧОВЕК САМ ИЗБИРА КАКВО ДА РАБОТИ, КЪДЕ И КАК ДА ЖИВЕ. АКО НЕЩО ВЪВ ВАШИЯ ЖИВОТ НЕ ВИ ХАРЕСВА ПРОСТО ГО ПРОМЕНЕТЕ.... НЕ ВИНЕТЕ ДРУГИТЕ ЗА ВАШИТЕ ПРОБЛЕМИ..\nНО МНОГО ВИ МОЛЯ НЕ ХВЪРЛЯЙТЕ ОБИДИ НА ХОРАТА КОЙТО СА РЕШИЛИ ДА ВИ ДАДЪТ ШАНС И ДА ВИ ПОМОГНАТ ПО НЯКАКЪВ НАЧИН...\n!!! НЯМА ДОБРО, НЕНАКАЗАНО\nПодробна оценка от Шаранка\nВиждам, че обявата за "Асистент продажби" отново е в джобса и искам да изкажа мнението си за тази фирма.\nОбади ми се мъжки глас, като каза, че съм одобрена и ме покани на интервю на адреса на фирмата. Трябваше няколко пъти да се обадя, за да открия адреса. "Фирмата"( СИЛНО КАЗАНО) се намира на много затънтено място.\nОткрих фирмата, но бях изключително разоарована от местото, в което се проведе самото интервю - гараж, склад и офис - 3 в 1. Обстановката ми направи веднага лошо впечатление, но пък предприемаческият дух на младият господин просто ме изумяваше.\nСлед последващият разговор ми се обади, че съм била одобрена, но аз естествено отказах. След известно време обявата отново се появи и господинът отново ми се обади, т.к. аз отговарях на изискванията в обявата.\nХора, не си губете времето да ходите там!!!\nкъм спаннер еоод гр. София\nУаууу, благодаря за мнението, за една бройка щях да отида на интервю.


Актрисата Десислава Минчева-Тодорова: Няма пораснали възрастни, има пораснали деца! | Отзвук I Смолян\nНачало/ОБЩЕСТВО/Култура/Актрисата Десислава Минчева-Тодорова: Няма пораснали възрастни, има пораснали деца!\nОтзвук.БГ Send an email 20.03.2019\n669 5 минути четене\nДеси, на 21 март ще отбележим Световния ден на кукления театър, а ти си в момента единствената в Смолян, която се занимава с този вид изкуство. Как започна всичко?\nКъм 30 години се занимавам с театър, от малка започнах. В началото само с пеене – тръгнах с оперетата в читалището в Устово. Направихме няколко спектакъла и те ми бяха първата крачка към театъра. Работихме с композитори, режисьори, съвсем професионално. Когато играхме в София имах много хубава среща с диригентката Росица Баталова, която дойде и ми каза: „Трябва да кандидатстваш в Музикалната консерватория и после ще дойдеш тук в музикалния театър и ще бъдеш прима“.\nТака и не си я послушала, но как се насочи точно към кукления театър?\nСлед като гледах един спектакъл на пловдивския куклен театър в Смолян. Казваше се „Дон Кихот“. Когато го видях си казах, че точно това искам да правя. Те пееха, играеха – в актьорски план и с кукли от хартия. Правеха всичко, което аз мога да правя. За мен това беше изкуство. Знаеш ли, че три пъти кандидатствах във ВИТИЗ (сега НАТФИЗ – б.а.). В онези години не беше лесно да те приемат. Сега, който не е решил, той не приет, а Академията няма тази сила и качеството, което даваше. И така обучението ми във ВИТИЗ, а след това и като попаднах на Петър Тодоров (съпругът на Деси – б.а.), който е завършил при Юлия Огнянова също куклена режисура, определиха бъдещето ми. Когато завърших Петър направи една трупа Театър за нови форми „Щрих“ и се заехме с експериментални неща. Бяхме едни от първите, които правихме т.нар. визуален движенчески театър. Пътувахме много – по целия свят. С първият спектакъл „Алиса точка Любовта“ бяхме в Англия, Казабланка, Америка. След това започнах да работя с хореографи и в един момент правихме само т.нар. физически театър. Оказа се, че това, което може да каже тялото е много повече отколкото едни думи. Сега знам как да работя с цялото тяло, с глас и визия. Много от колегите разбраха, че трябва да се търсят нови форми. Не е само да изкараш кукличките и да играеш на параванчето. Когато използваш цялото тяло като кукла и вкараш визуална среда, правиш много повече.\nКадър от постановката „Аз душата“. Снимката е правена на голяма преспа сняг на езерата\nОсновната ви публика са децата, но в последно време започнаха да се правят и постановки за възрастни, защо?\nДа, последните години в България започна да се прави куклен театър за възрастни. С „Аз, душата“ бяхме едни от първите. Аз играя с една огромна кукла и ми се чудеха как изобщо я вдигам. И тя е примерът за това как физически, заедно с куклата можем да играем и да завъртаме цялото действие. Сега във всички по-големи куклени театри има програма за възрастни. В Стара Загора е „Страх“, в Пловдив „Вграждане“, в София мюзикълът „Авеню Кю“. Сега най-новият спектакъл, който направихме, и с който сме номинирани за „ИКАР 2019“ е „Филифьонката, която вярваше в бедствия“ по разказ на Туве Янсон на Бургаския куклен театър. Бях поканена като гост-актриса и Петър като гост-режисьор. Играя заедно с моята колежка Неделина Роселинова и в нейно лице си намерих партньор, и е голям кеф.\nС Неделина Роселинова във „Филифьонката, която вярваше в бедствия“\nСпектакълът е с номинации за „ИКАР 2019“ в две категории?\nДа, за актьорски дует и за спектакъл. Но това не са ни първите номинации за „ИКАР“. Първата беше за „Кокошка с брошка“ за спектакъл, след това „Сливи за смет“ за актьорско майсторство. Но тогава според регламента имаше само една награда и ние бяхме номинирани заедно с композитор и сценограф, което не е сравнимо.\nДеси в „Кокошка с брошка“ в Англия\nВъзрастните захласват ли се по куклите?\nДа, определено се захласват. Тази форма, която е нова за България и публиката, се оказва привлекателна. Когато видят един актьор с три кукли и една история, която е сериозна като тема, обаче пресъздадена малко по-различно, се възприема по друг начин. И по този начин провокираме. Но има и нещо друго – няма пораснали възрастни, има пораснали деца. Ако си запазил детското вътре в себе си, всичко ще ти е интересно и любопитно.\nКакво е да си от една страна кукловод, а от друга актьор и да успееш да завладееш публиката?\nТози процес е взаимен. Отдаваш една енергия на публиката, те я преработват и връщат. Това е като сеанс, както казва една приятелка – психиатър. Публиката не го разбира, но участва и накрая тези хора излизат и не знаят защо им е толкова добре. А те са пречистени, ти си им дал нещо различно – храна за размисъл. Имах случай, при който една жена след спектакъла ми каза: „Толкова много ми хареса, че нищо не разбрах“. Постановката се казва „Кълбо“ и в нея си партнирам с хореограф-танцьор от Словакия. В кукления театър не е като в драматичния – информацията да ти е сдъвчена. Аз оставям неща за размисъл, подхвърлям образи, музика или дума.\nВ кукления театър основното са куклите, кой се занимава с тяхната визия и изработка?\nПоръчват се за всеки спектакъл. В София има кукломайстор, който ми изработва куклите. Той прави основните неща, а допълнителните неща и поддръжката я правя аз.\nИмаш ли любими кукли?\nКуклите са част от моя живот. Нямам любими кукли, всичките са част от мен. Прекалено много ги обичам, целувам ги като живи. Случвало ми се е да ме питат дали сама играя, защото виждат на сцената двама-трима. Отговарям им, че сме били аз и още две-три кукли. Когато пътуваме със самолет изобщо не ми пука за личния багаж, въпросът е да ми дойдат куклите и декорчето. За „Кокошка с брошка“ имам един сандък, който е 21 кг. и може би за това съм много освободена да пътувам. Малко повече багаж имам за „Сливи за смет“ – три кукли и магаре.\nДа, подготвяме нов проект за „Пловдив 2019“. Премиерата ще бъде в началото на юни месец от 1-ви до 5-ти. Включени сме в официалната програма с четири представления и премиера. Спектакълът се казва „Концертът“. Няма да издавам повече за него, освен, че куклите са повече от предните постановки и е доста по-различно. Тази година ще отбележим 15 години откакто създадохме Фондация „За Родопите“ от името, на която правим нашите спектакли. Смятаме да отбележим годишнината в рамките на фестивала „Забранено за възрастни“, който ще се проведе от 30.09 до 4.10, или със специален спектакъл в Смолян с изложба, показваща пътят, по който сме минали и всичко, което сме направили. Мисля, че ще е едно хубаво събитие за града. В Смолян не си дават сметка, но ние направихме популярен този град в целия свят. Много горда съм с това.\nИ в тази връзка със съпруга ти Петър Тодоров обиколихте доста международни сцени, стигнахте чак до Перу. Как ви приемат в чужбина?\nДадох си сметка, че сме били почти на всички континенти – от Азия, Африка, Северна Америка, Австралия, Европа и сега в Южна Америка. Мога да кажа, че чисто емоционално за мен най-готината публика е в Индия и Перу. В Индия играеш сам на сцената, а хората срещу теб са към 2 000. Беше леко стряскащо. В началото се чувстваш все едно си на футболен стадион, но когато излезеш всички замират и настава пълна тишина. Невероятно емоционална публика. На любовната сцена в тишината се чува само едно „Оооох“, като в сапунен сериал. Много им хареса нашата българска музика. И в Индия и в Перу хората са много ритмични и се влюбиха в нашата музика. В Перу направих и уъркшоп с българска музика и танци. Учих ги да пеят и танцуват. А накрая дойде една жена и ме попита къде може да научи нашия език, защото много й харесал.\nЛюбовната сцена в „Сливи за смет“\nКак преодоляваш езиковата бариера по време на спектакъла?\nНа всякакви езици съм играла – китайски, турски, руски, иврит, испански, но винаги вкарвам и по някоя българска дума, за да чуят разликата. „Сливи за смет“ е най-лесна, защото са пет изречения. Докато „Кокошка с брошка“ има текст и него го научих на четири езика – английски, словенски, турски и български.\nПожелавам на всички да са здрави и аз да съм здрава. Да съм с това оптимистично мислене – да харесвам, да обичам, да не се ядосвам за глупости. Искам да провокирам хората, да имам достатъчно физическа сила, вътрешна енергия и да продължавам да правя това, което обичам.


РЕКЛАМНА ПАУЗА RESTART #2 – Stories from The Ink Factory\nMarch 14, 2016 May 6, 2016 Vanina\nТазседмичната рекламна пауза всъщност е от миналата седмица, но какво са няколко дни лаг на фона на жестоките реклами, които ви показвам!\nQualcomm: One touch, Prequel\nОт Qualcomm обещават да внесат в живота на хората невероятни неща, но само ако ползват телефони с процесор Snapdragon. “Очаквай чудеса от телефона си, но само ако имаш чудеса в телефона си”, обещава компанията, и според мен целевата аудитория им вярва.\nЗащо работят: Защото клиповете обещават прекрасни неща без усилие, напипват някакви емоции и вкарват малко, точно колкото е нужен, хумор.\nРекламна агенция: Ogilvy & Mather, New York, USA\nКриейтив директор: Tommy Henvey\nY&R Prague: Работа за криейтив директори\nРекламна агенция Y&R Prague има нужда от арт директори и ги търси там, където прекарват най-много време: в сайтовете за сток фотография. Агенцията качва в сайта Dreamstime снимки, на които вместо воден знак слага посланието си.\nЗащо работи: Заради прецизното таргетиране, кампанията стига успешно до хората, към които е насочена.\nLexus: Официалната кола на безопасното прибиране у дома\n“Докато някой друг се грижи космонавтите да се приберат, ние се грижим за безопасното прибиране на бъдещите космонавти”, обещават от Lexus, и ни показват трогателни кадри на малко момиченце, което явно мечтае да работи на космическа совалка.\nЗащо работи: Рекламата е много емоционална и убедително внушава посланието, че Лексус се грижи за най-ценото за едно семейство.\nРекламна агенция: Team One, USA\nКриейтив директор: Amanda Abrams\nКопирайтър: Amanda Abrams\nLa Primitiva Lottery: Не мечтайте на дребно\nШансът да спечелиш от лотарията е много, много малък, но от La Primitiva Lottery влизат със серия кратки, забавни клипчета и силен слоугън: “Play the lottery” (“Играйте лотарията”).\nЗащо работят: Заради хумора и обещанието за един много по-луксозен живот.\nРекламна агенция: Publicis, Madrid, Spain\nКриейтив директори: Bitan Franco, Sito Morillo, Oscar Martínez\nКопирайтър: Pablo Murube\nРеклама и маркетингLa Primitiva Lottery,Lexus,Qualcomm Snapdragon,реклама,рекламна пауза\nТУРИСТИЧЕСКИ ГИД ЗА ГИБРАЛТАР: КАК СЕ СТИГА


Национален локдаун за 10 дни от 22 март – FinTV\nHome Новини България Национален локдаун за 10 дни от 22 март\nУвеличаващите се случаи на Covid-19 и на постъпванията в болници ни мотивират да предприемем ограничителни мерки за цялата страна, които ще бъдат въведени от понеделник и ще продължат 10 дни, съобщи днес здравният министър Костадин Ангелов на редовен брифинг за разпространението на Covid-19.\nПреустановяват се посещенията във всички търговски обекти, предлагащи нехранителни стоки с нетна търговска площ над 300 кв. м; Изключение се допуска за обектите, предлагащи хранителни стоки, представляващи магазини тип супермаркет и хипермаркет;\nМинистърът подчерта, че се намираме в предизборна кампания и призова всички политици да не превръщат в ситуацията с Covid-19 в част от кампанията си.\nЦелта на мерките е контролът, който имаме към настоящия момент върху епидемията, да продължи да бъде ефективен със същите резултати, които постигаме до момента, без да стигаме до всички онези лоши спомени, които имаме от месеци октомври и ноември, отбеляза още той.\nБългария е на 9-о място в ЕС по заболеваемост и на 3-о място на Балканския полуостров, съобщи на свой ред главният държавен здравен инспектор доц. Ангел Кунчев въз основа на данните за изтеклия 14-дневен период.\nЗаболеваемостта у нас е 483 на 100 000 души население.\nСмъртността у нас за посочения период е 11 на 100 000 – 4-о място в ЕС след Словакия, Чехия и Унгария и на първо място на Балканите.\nВсички области в страната с изключение на Търговище са с висока заболяемост.\nЗа последните 14-дни новорегистрираните с Covid-19 са се увеличили със 124%, посочи от своя страна председателят на Националния оперативен щаб ген. Венцислав Мутафчийски:\n„Това ни слага на 3-о място в света по интензивност на нарастване на смъртните случаи. В болница нарастването е с 18% на седмична база, така че медицинската логика е съвсем ясна според мен и не е нужно да има коментар“.\nВ лечебни заведения в София са настанени над 2100 души. 36% е ръстът на хората, които се нуждаят от интензивно лечение, посочи кметът Йорданка Фандъкова.\nИ днес продължават консултациите с ЕС за допълнителни количества ваксини за България. Масовата ваксинация у нас ще продължи след произнасяне на Европейската агенция по лекарствата. Записаните в електронния регистър ще бъдат автоматично преместени с отложените дни.\nНяма риск за изборния процес при спазване на мерките\nНяма риск за изборния процес, ако се спазват противоепидемичните мерки, каза главният държавен здравен инспектор Ангел Кунчев.\nДосега над 24 хиляди от членовете на избирателните комисии са ваксинирани и ваксинациите ще продължат до изборите, дори и само с една доза, защото тя все пак дава защита, допълни Кунчев.\nПо думите му са осигурени стотици защитни костюми за еднократна употреба за хората от мобилните избирателни секции, както и 14 хиляди литра дезинфектанти.


Стартъпите в условията на COVID-19 криза - TechTrends България\nTech Trends/IT БИЗНЕС/Стартъпите в условията на COVID-19 криза\nСтартъпите в условията на COVID-19 криза\nСтартиращите компании пожелаха финансова и пазарна помощ от държавата, като не всички от проблемите на екосистемата са свързани с пандемията\n1. Очакваните последствия\n2. Предложените мерки\n3. Действията на държавата\n4. Обратно в реалността\n5. Спецификата на стартъпите\nБългария се слави със своята силно развита стартъп екосистема, която се формира през последното десетилетие. Нейното съществуване е подложено на голямо изпитание в лицето на коронавирус пандемията и нарастващата икономическа криза, вследствие на изолацията и спирането на дейността на компании и пазари. Освен ако държавата не предприеме мерки за опазването ѝ. Това поне са заключенията в доклад изготвен от няколкото браншови организации от сектора – Българската стартъп асоциация (BESCO), Българската асоциация за дялово и рисково инвестиране (BVCA), Асоциацията на българските предприемачи (ABLE), предприемаческата организация Endeavor България и неправителствената EDIT.\nКъм тях изненадващо се е присъединила Изпълнителната агенция за насърчаване на малките и средни предприятия (НМСП) към Министерство на икономиката. Ситуацията е странна предвид някои от предложенията, които се посочват в доклада за държавна помощ, но за тях след малко.\nОрганизациите правят сондиране на мнението сред 100 стартъпа. Така в доклада се заключава, че над 42% от тях са заплашени от фалит през следващите три месеца, ако не се вземат мерки или не се подобри икономическата обстановка. При по-продължителна изолация и замразяване на дейностите, 75% от компаниите смятат, че могат да фалират, ако ситуацията се запази в следващите шест месеца.\nНай-голямото препятствие, пред което те са изправени е загубата на местни клиенти – 65%. Близо половината (54%) поставят като основен проблем загубата на международни такива, а след това е сложена липсата на ликвидност (налични пари за оперативни разходи – бел. ред.) с 53%.\nДве трети от тях или 66% очакват спад на месечните си приходи от над 40%. Около 20% прогнозират такъв в размерите между 20-40% понижение на продажбите, а 14% не очакват то да надмине 20%. Реакцията на стартъпите в тези условия ще е директно съкращение на персонала, като близо две трети от запитаните (63%) очакват да направят това с над 25% от служителите си.\nСитуацията ще е тежка в 17% от запитаните дружества, които планират масово разпускане на екипите си и раздяла със 75% от наетите от тях лица. При тези сценарии най-застрашени ще са специалистите в продажбите, маркетинга и администратвините дейности. Стартъпите ще се опитат да съхранят инженерните и креативни позиции, а най-малко застрашени ще са ръководните длъжности.\nБраншовите организации предлагат общо четири мерки, с които смятат, че правителството ще може да подпомогне на стартъпите да преодолеят тежката икономическа ситуация покрай COVID-19 пандемията. Първоначалната идея за облекчаване на инвестиционния ресурс на Фонда на фондовете е развит, но към него са добавени и няколко нови. Те включват повече решаването на дългогодишни проблеми в отношенията между институциите и стартъпите, отколкото да предоставят пряка подкрепа за фирмите.\nДържавата да стане клиент – браншовите организации настояват за промяна в законодателството, за да може стартъпите да участват в обществените поръчки за общински и държавни администрации. Настоящата нормативна рамка предотвратява самостоятелното им участие. Идеята за включването на стартъпите в обществените поръчки е дългогодишна и засега е отхвърляна от институциите.\nПриоритизиране на рисковите инвестиции през Фонда на фондовете – желанието на браншовите организации е да се забързат процедурите по предоставяне или по-скоро по одобрение на инвестициите за стартъпи по европейските структурни програми.\nДостъп до заеми от Фонда на фондовете към стартъпите – предложената идея предвижда кредити при облекчени режими до 5 млн. евро на стартъпи, изправени пред фалит. От браншвоите организации подчертават, че тези средства трябва да се ползват като спасителни, а не като такива за растеж на фирмите, които ги получат.\nСъздаване на Договорно акционерно дружество (ДАР) – подобно на първата и тази мярка е дългогодишна болежка на стартъпите. Идеята е да се създаде нова форма на познатото ни АД, в което да има облекчена процедура за предоставяне на дялови опции на служителите си като допълнителни стимули. Практиката е често срещана в стартъп екосистемите в някои държави, като за пример от браншовите организации посочват Франция.\nДействията на държавата\nСлед близо месец на извънредно положение, правителството излезе с доста голям списък от икономически мерки за подпомагане на бизнеса. Те са описани подробно и систематизирано в новия държавен информационен портал за коронавируса. Някои от тях са насочени пряко или индиректно към стартиращите компании. Най-обсъжданата е т.нар. 60/40, при която държавата поема 60% от брутната заплата и осигуровките на заплатите на служители във фирми с над 20% спад на приходите. Според стартъпите само около 21% от тях биха се възползвали от нея.\nЦели три мерки са предвидени от Фонда на фондовете за подпомагане на бизнеса. Те включват кредитни линии за общо над 400 млн. лева с облекчени условия за най-засегнатите бизнеси от коронавирус пандемията и самонаетите лица. Под въпрос е дали стартъпите ще могат да се възползват от тях. Като трета мярка Фондът подчертава, че работи за облекчаване на процедурите по вече съществуващите инструменти за стартиращи и иновативни компании, което ефективно е второто и частично трето предложение на браншовите организации. Максималните суми естествено са доста по-малки от исканите до 5 млн. лева, но пак могат да предоставя ликвидност на пазара.\nКакто отбелязахме, останалите две от мерките не са кризисни, а се опитват да се наложи политиката на стартъпите в отношенията им с държавата или премахването на неоперативни административни пречки.\nПървата е реално да се намери гарантиран пазар за стартъпите в лицето на обществените поръчки. Браншовите организации все пак допълват, че искат стартиращите компании да могат да кандидатстват за по-малки такива, а не в тези за милиони левове.\nКолкото и странно да звучи, практиката показва, че идеята може да не е толкова добра. Избирането на стартъп за доставка на продукт или услуга е рисково начинание. От една страна, решенията може да не са довършени или достатъчно добре тествани, но по-големият проблем е, че самата компания може да не съществува след няколко години. Дългосрочната доставка и последваща поддръжка са ключови при обществените поръчки, особено когато става дума за IT системи.\nМного добър пример в тази посока е мобилното приложение Lima на Агенция „Пътна инфраструктура“. Обществената поръчка на стойност 750 хил. лева беше спечелена от IT компанията „Декарт“ през 2015 г. Реалното решение беше на стартъпа „Нованор“, които влязоха в проекта, като „консултанти“. Преди спечелената поръчка, стартиращата фирма е рекламирала и търсила клиенти за Lima GIS – идентично мобилно приложение, което АПИ приема след това с информация подавана от агенцията. Реално, „Декарт“ осигуряват само допълнителния хардуер, необходим за съхранението на данните и името си, за да може да се кандидатства по ЗОП.\nПет години по-късно ситуацията с Lima е следната – мобилното приложение вече не функционира качествено, след изтичането на поддръжката „Декарт“ поисква тройна сума за продължаването ѝ. „Нованор“ се ориентира към друг тип дейност, но компанията вече фигурира като негов разработчик в Google Play. Дружеството се намесва и в нов скандал с обществени поръчки, този път за тол системата. Там участва в консорциум с „Виваком“ и „Иком“, но са отстранени при отварянето на офертите.\nДруг стартъп, който вече тихомълком работи за държавни институции, е LogSentinel. Формата на участие явно е индиректна, защото компанията не е печелила обществени поръчки. В същото време, сред рекламираните ѝ клиенти са Държавната агенция за електронно управление и Държавната агенция за метрологичен и технически наздор.\nСпецификата на стартъпите\nСтартиращите компании имат някои специфики, които поставят под въпрос, до колко данните, които са предоставили представя реалната картина. Според профила на проучването, половината от компаниите вече се намират във фаза на растеж. Докато останалите, 31% са пред пускане на продукт или услуга, а 19% тепърва ги разработват. Което поставя въпроса, защо всички запитани дружества очакват спад на приходите, като половината реално не генерират такива?\nОтговорите са потенциално три. Първият и най-логичен е възможен отлив от инвеститори, които да вложат свежи средства за работа на стартъпите без приходи. Втората е, че компаниите отчитат като такива намаляващите им капиталови резерви от вече набраните рискови средства. Третата възможност е, някои от стартъпите да са подготвяли пускането на продукт или услуга през следващите месеци, но заради блокирането на икономиката по света, да се налага отлагането им. Показателен е факта, че 53% от дружествата очакват ликвидни проблеми. Сред тях най-вероятно са тези с намалели продажби и клиенти, но и може да са такива с изчерпващи се инвестиционни ресурси.\nИма и един друг елемент. Естеството на стартиращите компании е много от тях да фалират, дори без пандемия от коронавирус. Рисковите инвеститори обикновено дават като положителни прогнози, че от 100 фирми, 20 да продължат и да са успешни в дългосрочен план е голямо постижение. Доста е вероятно, не малка част от запитаните стартъпи да са в затруднено положение и заплашени от фалит и без пандемията.\nНай-добрият пример е разбивката на портфолиото на първия фонд Eleven. След като то беше откупено и организацията излезе на Българската фондова борса, в подадените документи беше подробно описано състоянието на инвестициите във всичките 116 компании. От тях в сравнително здраво състояние към края на февруари се намираха 34 дружества или само 29%. Всички останали са или закрити или със затихващи функции. Или както е примера с „Нованор“ с изцяло префокусирана дейност и излизане на Eleven от инвестицията си там. Което кореспондира доста добре с дела компании, които ще са сравнително стабилни при три месеца на извънредно положение.\nИзводите са, че от четирите предложени мерки от браншовите организации, държавата е откликнала на тези, които имат пряка зависимост към пандемията. Изследването сред стартъпите пък показва, доста аномалии, които до голяма степен могат да бъдат обяснени с традиционната цикличност в тяхната екосистема. Просто процесите ще се забързат и вместо да има изчистване на две трети от компаниите за период от две до три години, това да се случи в рамките на една. Естествено, при удължаване на извънредното положение до и над шест месеца ще има много по-фатални измерения, не само за стартъп системата.\nbesco covid-19 head it компании top акселератори екосистема извънредно положение икономически мерки инвеститори инвестиционни фондове коронавирус мерки пандемия подкрепа помощ предложения рискови инвеститори стартираща компания стартъп стартъп екосистема фонд на фондовете


Ръководството на Община Провадия се обръща към вас с доверие и молба за съпричастност при опазване чистотата на нашия град и села. Желанието ни е с общи усилия да успеем да се справим със замърсяванията, които се образуват в местата около контейнерите за събиране на отпадъци.\nЖълтият контейнер е предназначен за събиране на чисти опаковки от хартия, пластмаса и метал. В него не се изхвърлят хранителни, битови и строителни отпадъци, в т.ч. дърво, материали, замърсени с вредни и опасни вещества, опаковки от химически продукти, домакински електроуреди и части от тях, батерии, опаковки от бои, лакове, машинни и автомобилни масла. Контейнерите се обслужват два пъти месечно.\nЗеленият контейнер е предназначен за събиране само на чисти опаковки от стъкло. Не се изхвърлят керамични чаши, огледала, съдове от огнеупорно или оловно стъкло, материали, замърсени с вредни и опасни вещества и прозоречно стъкло, битови отпадъци. Тези съдове се обслужват веднъж на три месеца или при запълване на 70% от обемът им.\nВсички разходи по осигуряване на съдове, събиране, транспортиране и сортиране на отпадъците от опаковки са за сметка на оползотворяващата организация, с която Община Провадия има сключен договор за сътрудничество.\nОт вас, като граждани ние очакваме да използвате разположените цветни контейнери единствено за разделно събиране на рециклируемите отпадъци и да следите за опазването на контейнерите.\nМеталните контейнери са предназначени за събиране на смесени битови отпадъци.\nНашето желание е всички заедно да се погрижим за разделното събиране на отпадъците, както и за опазване на чистотата около контейнерите.\nОбщинска администрация се ангажира за редовното обслужване на съдовете и почистването около тях.\nВярваме, че с общи усилия ще успеем да се справим с неприятните гледки около контейнерите за събиране на отпадъци.\nС доверие и съпричастност, ще направим живота за нас и нашите деца по-добър.\nДа посрещнем 2019 година с ново начало!\nРъководството на Община Провадия


Най-тъжният ден в историята на Формула 1 - Моторни - Формула 1 - Gong.bg\nНай-тъжният ден в историята на Формула 1\n1 май 2017, 12:49\n1 май може и да е празничен ден, но за феновете на автомобилните спортове завинаги той ще остане най-тъжният ден - денят, в който един от най-великите и може би най-обичаният от всички пилоти във Формула 1, намери смъртта си - легендарният Айртон Сена.\nПистата в Имола бе домакин на Гран При на Сан Марино през 1994 година. По това време Сена бе пилот на Уилямс и след като не бе завършил в първите две състезания за годината, бе решен да стигне до победата.\nДните преди старта бяха ужасяващи. Сена не бе доволен от новите настройки в болида, които според него са го направили още по-слаб. По време на петъчната следобедна тренировка сънародникът на Сена Рубенс Барикело пострада в тежък инцидент и счупи своя нос и рамо.\nВ съботната квалификация пък австрийският новобранец Роланд Ратценбергер почина, след като неговият Simtek-Ford изхвърча на завоя "Вилньов" и с 310 км/ч се блъсна в бетонна стена.\nСена незабавно отива в медицинския център. Там той среща медицинският шеф към FIA професор Сид Уоткинс, който предлага на обляния в сълзи Сена да се оттегли от състезанията и да се отдаде на любимия си риболов. Сена обаче отговаря, че не може да спре.\nВ последната сутрин от живота си бразилецът разговаря с бившия си съотборник и съперник Ален Прост относно възможностите за подобряване на сигурността във Формула 1. Сена е решен да помогне за слагането на край на жервите в автомобилния спорт.\nИ в следващите години безопасността наистина ще бъде значително подобрена и фаталните инциденти ще намалеят драстично. За жалост обаче Сена не успява да стане свидетел на това.\nНад 200 хиляди души присъстват на погребението в Сао Пауло, а около 3 милиона души излизат по улиците на родния му град, за да демонстрират болката си от смъртта на великия състезател.\n23 години по-късно, Сена продължава да бъде пламенно обичан от феновете на Формула 1, а болката от преждевременната му смърт остава все така силна.\n12 август 2015, 13:24\nЛюис се нареди до Айртон Сена\n8 април 2017, 12:26


Икономика и още нещо: Август 2012\nОписвайки ефекта на музиката върху вътрешния си живот, А. Айнщайн казва на свой приятел: "Когато разглеждам себе си и своите методи на мислене, аз се приближавам до извода, че дарбата на въображението означава повече за мен, отколкото таланта за усвояване на абсолютното познание."„От време на време”, обяснява той, "аз се чувствам сигурен, че съм прав, макар и да не знам причината.” /още/\nСъвременната наука разполага с инстументариума да изследва задълбочно функциите на мозъка и да се опитва да разкрие механизмите на появата на когнитивните прозрения. Но, ако внимателно вникнем в думите на Айнщайн, усещаме, че „магията” на творческата креативност още дъло време ще остане недостъпна и може би така трябва да бъде.\nПубликувано от Ricardo в 9:00 ч. Няма коментари: Връзки към тази публикация\nЕтикети: магията на творческото прозрение\nУважаваният от мен Чарлз Хю Смит, е написал интересно есе за съвременната мания на американците по неограничения, евтин, универсален кредит.\nТози вид кредит предлага завладяваща фантазия: хората са освободени от необходимостта да правят труден избор за това как да употребят собствените си ограничени средства и да приемат неизбежните жертви на едно или друго желание, което се придобива с пари, защото всичко може да се купи сега и това е голямата настояща радост. В старите дни, когато кредитът е бил оскъден и скъп, е трябвало твърде внимателно да се обмисля всеки домакински разход.\nВ миналото, изпращането на детето в колеж е налагало икономии и в храненето, шофиране на единствената стара кола, отказ от почивки, различни от къмпинг. Налага се извънредна работа, за да се спечелят няколко допълнителни долара, тийнеджърите в семейството трябва да работят през лятото, но всичко това не решава проблема с ограничените доходи – нужни са много други жертви и компромиси.\nДоброто висше образование е скъпо. Не всички деца в семейството са имали финансова възможност да постъпят в университет. Често ако най-голямото дете получи прилична заплата след дипломирането си, той или тя прави жертва и плаща за образованието на младите братя и сестри.\nВ последните 30 години изобилието на евтин кредит преобръща стимулите за приемане на зрели компромиси и за жертване на текущата консумация в името на бъдещи ползи.\nСпестяването става съвсем ненужно. Ако искате да постъпите в колеж може да вземете студентски заем. Не е необходимо да се избира между разкошна ваканция, една година в колежа или лодка. Може всичко това да се купи на кредит. Е, стимулите за получаване на добро образование също се изместват към постигане на по-лесно благосъстояние, без големите разходи на труд и пари в колежите.\nКакто се знае, лесните решения са измамни, всичко, което е постигнато лесно, много бързо се обезценявя и губи значението си, а хората постепенно губят способността да мислят, да решават проблеми и не натрупват уменията, нужни за да управляват живота си. Финансовата зависимост на американците от банките е тотална, но тя е и интелектуална зависимост от банковите консултанти, имотните брокери, от продавачите на всички желани материални неща, които се купуват всеки ден. Не случайно практиките за оказване психологическа помощ за живота са толкова разпространени.\nДори младите семейства, които са "работещи бедни", където бащата печели по-малко от $ 20,000 на година, а майката отглежда две малки деца, все пак живеят не много по-зле от огромната част американци. Федералното правителство им дава над $ 2000 на месец в парични обезщетения: $ 500 субсидия за наем, $ 600 в купони за храна и $ 1,000 в безплатно ползване на медицинско обслужване.\nВ същото време 90% от американците имат среден годишен доход от 31, 244 хил. Долара, който е стагнирал на това ниво в периода 1970-2008 г. /още/\nСега САЩ са в състояние, когато доходите на масата от населението вече не се увеличават, а лихвените проценти са намалени почти до нула, а намалението на дълговете на домакинствата е доста скромно. Нормалната икономическа логика би подсказала, че няма условия за ново повишаване на кредитната задлъжнялост, но изградените инфантилни финансови навици на американските домакинства, комбинирани с доминиращите интереси на банките, не дават основание да се очаква спиране нарастването на ливъриджа.\nЖивотът на кредит по американски изглежда няма край. Материалните фантазии, които са негов продукт, са силно заразни и се разпространяват бързо зад океана и в развиващите се страни. Всички са обсебени от лесното трупане на дългове. Късогледото поведение на щатските политици е безотговорно и е в унисон с тяхното покровителствено и злорадо отношение към проблемите на Еврозоната.\nПубликувано от Ricardo в 10:34 ч. Няма коментари: Връзки към тази публикация\nЕтикети: кредитната мания и елементаризираното икономическо мислене\nДали животът на отдих, с други думи – животът в мързел, благодарение на трудолюбиви роботи и дяволски умни киборги е мечтаната близка реалност или развитие, което вещае нови икономически проблеми?\nДискусиите по този въпрос в развитите страни са все по-активни. Технократите са хвалят, че роботите стават следващата голяма революция, толкова голяма, че тяхното значение ще съперничи на производство, използването и маниите по колите. Според някои коментатори фантазията „андроид” до голяма степен е преувелична, защото развитието на масово произвежданите полезни, търговски роботи не е толкова широко проникнало извън автомобилните фабрики и производството на мобилни устройства.\nСилните претенции срещу много технологични компании са свързани с това, че те създават твърде малко работни места в собствените си страни. Ейпъл е типичен пример за това, защото не прозвежда продуктите си в САЩ. В допълнение, технологичните компании създават много работни места за роботи, измествайки човешкия труд. Foxconn, водещ производител на електроника в света, който прави Iphones и iPads на Ейпъл и други продукти, планират да създадат работа за около 500 хиляди робота през следващите три години, които да заменят или да допълнят човешката работната сила на компанията. Все пак, в края на 2011 г. Foxconn допълва своите 1,2 милиона човешки работници с 10 000 роботи. Не е ясно точно какви са плановете на доста потайната тайванската компания за комбиниране на човешкия труд с труда на роботи, но загубата на работни места за хората е сигурна. Компанията има за цел да създаде "империята на роботите".\nСтраховете от нарастващата власт на роботите се увеличават бързо.\nКогато огромна част от производството и услугите могат да бъдат произведени и доставени от компютри, роботи, интелигентните системи и вездесъщите компютърни устройства и само с малка умна част от човешката работна сила, която имаме днес, ние нямаме друг избор, освен да изработим система за създаване и разпространение на доходи, която да бъде коренно различна, в сравнение с тази, която имаме днес или ще срещнем безпрецедентен мащаб на неизползван човешки труд, загуба на покупателната способност, колапс на икономиката, както и риск от системен обществен колапс.\nДори и да звучат пресилено, тези прогнози в основата си имат основание, тъй като трайно по-високите нива на безработицата в развитите страни са резултат и на технологичния прогрес. И без това нежеланието за труд и мързелът в благоденстващата до скоро Европа са факт, поради щедрите и продължителни помощи за безработица. Неслучайно заетостта в много сектори е осигурена от работници от развиващите се страни и бившите социалистически държави. Заетостта в администрацията нараства непрекъснато и като правило е осигурена от съответната национлна работна сила, а средните доходи на чиновниците са по-високи от тези в частния сектор /въпреки огромните доходи на финансовата индустрия/. Пазарът на труда в Европа е силно регулиран чрез остаряли и неефикасни регламенти, които препятстват свободното движение и разпределение на работната сила.\nТака, че прогнозите за развитието на пазара на труда в света са достатъчно сложни и несигурни и без намесата на роботите.\nЕтикети: страхът от настъплението на роботите\nПубликувано от Ricardo в 8:20 ч. Няма коментари: Връзки към тази публикация\nЕтикети: български палми, море\nПубликувано от Ricardo в 6:50 ч. Няма коментари: Връзки към тази публикация\nДани Родрик пише, че най-широко разпространената теория на политиката е, че силните получат каквото искат. Финансовите регламенти се ръководят от интересите на банките, здравната политика се определя от интересите на застрахователните компании, както и данъчната политика - от интересите на богатите. Тези, които успешно влияят на правителствата, благодарение на това, че държат контрола върху големи чужди пари, информация, достъп до ресурси, или чрез заплаха от насилие насочват публичните политики в крайна сметка в своя полза.\nИзбирателите, в качеството им на данъкоплатци, кредитополучатели, пациенти и пр. трябва да разчитат основно на организациите на гражданското общество за прокарване на отделни политики с по-висока обществена полза, но и тук лобистките интереси имат голям дял.\nЕто защо в бутафорната демокрация всички възнаграждават конформизма. /за който съм писала вече/ Да, често има сладка ниша за ексцентрични гении. Но всички останали са изправени пред неизбежния компромис: Колкото повече искаме да успеем, толкова повече ще трябва да се поставим в услуга на наложените от силните обществени групи правила и социалните норми и така бетонираме статуквото.\nБраян Каплан констатира, че на емоционално ниво, това е доста разстройващо, защото едва ли е добре овце да наследят земята. В същото време, обаче, конформизмът е от решаващо значение за човешкото сътрудничество и за съществуването на самото човешко общество. Ние не можем да стартираме бизнес, без да спазваме основните правила и купищата регулации и регламенти, които съвсем не ни харесват и са доста скъпи в пари и време. Съвсем естествено е за работодателите да възнаградят конформизма на работниците - и също толкова естествено е работниците, да се преструват и да изглеждат по-конформисти, отколкото са в действителност, за да получат тези награди.\nКонформизмът подхранва пристрастията към статуквото, а промените в политиките и социалните практики са бавни, противоречиви и незабележими. С натрупването на социалните напрежения, статуквото става нестабилно. Големите промени се осъществяват след войни и революции, но новите – стари силни елити бързо изграждат новото, полезно за тях статукво.\nКато правило, всички силни елити са много привързани към статуквото, бранят го с всякакви средства и обичат да се хвалят с него. И в тази голяма финансова криза не чухме банкерите да си посипват главите с пепел.\nДобре е, че хората, които постигат големи индивидуални резултати, с които могат да се похвалят, често държат своите постижения в себе си.\nПубликувано от Ricardo в 9:36 ч. Няма коментари: Връзки към тази публикация\nЕтикети: интереси, конформизъм, статукво\nС малко закъснение /годишнината от рождението му беше на 31 август/ искам да припомня някои пророчески мисли на Милтън Фридман, който приложи своите забележителни умения като икономист и полемист при ефективното застъпничество за класическите либерални идеи, за ограниченото правителство, свободната търговия, за личната свобода.\nЖивеейки във времето на огромната, патерналистична, свърхскъпа и слабо ефикасна държава, хората трябва да се примирявят със силно ограничената си индивидуална свовода и с все по-ограничените възможности за просперитет.\nЗатова М. Фридман звучи съвсем актуално:\n„Ако сложите федералното правителство да отговаря за пустинята Сахара, след 5 години би могло да има недостиг на пясък.”\n„Запазването на свободата е защитна причина за ограничаване и децентрализиране на управленска власт. Но има и конструктивна причина. Великите постижения на цивилизацията, независимо дали в областта на архитектурата или живописта, в науката или в литературата, в промишлеността и в селското стопанство, никога не са дошли от централизираното правителство.”\n„Правилната роля на правителството е точно това, което каза Джон Стюарт Мил в средата на 19-ти век във „Върху свободата”. Правилната ролята на правителството е да предотврати нараняването на други хора от страна на физическо лице. Борбата за забрана на наркотиците е точно толкова силна, и слаба като борбата за забрана на хората да преяждат. Ние всички знаем, че преяждането причинява повече смъртни случаи от наркотиците. Ако това по принцип е OK за правителството, за да каже, че не трябва да се консумират наркотици, защото те ще ви навредят, защо да не е правилно да каже, че не трябва да ядете твърде много, защото ще си навредите? Защо да не бъде правилно да каже, че не трябва да се опитвате да скачате с парашут, защото е по-вероятно да умрете? Защо да не е добре да каже: "О, карането на ски, не е добре, това е един много опасен спорт, ще се нараниш"? Откъде да се тегли чертата?”\nУви, безплодната битка с наркотиците е безкрайна.\nПубликувано от Ricardo в 12:48 ч. Няма коментари: Връзки към тази публикация\nЕтикети: държавата и своводата\nТези дни прочетох изказването на кандидатпрезидента на САЩ Мит Ромни, че като се сравнят данните за БВП на глава от населението на Израел, който е около $ 21.000, с БВП на глава от населението в областите, управлявани от Палестинската автономия, който е около 10.000 щатски долара на глава от населението, ясно се откроява драматичната разлика в икономическата жизнеспособност.\nГ-н Ромни твърди, че културата прави цялата разлика и няколко други неща, например - ръката на провидението в избора на това място.\nТова изказване разбуни духовете, капацитетите се изказаха, че не културата и географията са определящи по отношение на динамиката на растежа и благоденствието и, че г-н Ромни трябва да чете още. Да, развитието на човешкия капитал, институциите и достъпа до капитал и технологии са определящи за икономическия просперитет. Безспорно е обаче, че културата на нациите поставя силен отпечатък върху качеството на човешкия капитал и институциите и чрез тях – върху всичко останало./още/\nВ Европейския съюз дисперсията на данните за БВП на глава от населението между страните членки е много висока. Страната с най-голям БВП на глава от населението, Люксембург, е с два пъти и половина по-високи данни от средните за 27-те страни членки и с над 6 пъти по- висок БВП на глава от населението от този на България, която е с най-нисък резултат по този показател за икономическа жизнеспособност в Европа. /още/\nТози плачевен резултат е достатъчно показателен за традиционната неефикасност на институциите и човешкия капитал, а за културата на нацията – да не говорим. Дори да можем да си внесем политици – реформатори, провалът им е сигурен в токсичната местна среда. Така че, само ще мечтаем за гръцките заплати, дори.\nПубликувано от Ricardo в 12:24 ч. Няма коментари: Връзки към тази публикация\nЕтикети: БВП на глава от населението, институции, човешки капитал и култура\nЕгоизмът е един от най- сложните и противоречиви етични елементи на човешкия характер, който има определящо влияние върху икономическото поведение на хората. Универсалността на етичните проблеми, свързани с егоизма е изразена отдавна от Адам Смит:\n„Това не е от благоволението на месаря, пивовара, или на хлебаря, че ние очакваме нашата вечеря, но това е от тяхното отношение към собствените им интереси.”\nИзвестни са популярните негативни нагласи по отношение на егоизма и твърде силните възхвали на алтруизма. Вероятно това е поредното разпространено пристрастие в мисленето, което маскира мотивите и целите в поведението, подценявайки ролята на психологическия егоизъм в движещите сили на човешките стремежи, действия и постижения.\nПсихологическият егоизъм мотивира хората в техните действия. Постигането на собствения интерес и получаването на признание са силен двигател на предприемчивостта, творчеството и развитието на обществото. Наблюдението върху поведението на хората до нас подкрепят идеята, че психологическият егоизъм може да бъде креативен, когато хората работят това, което истински харесват и се грижат за близките си и за другите хора, при което, освен материалното благополучие, постигат удовлетворение и щастие. Заедно с това, в ежедневния живот, егоизмът често е маскиран като загриженост и ние не знаем, когато човек се отнася с нас добре, дали той искрено ни помага и се грижи за нас. По-вероятно просто се очакват бартерна грижа, бъдещи бизнес отношения или обикновени услуги, така че икономиката прозира зад всяко човешко действие.\nПсихологическит егоизъм е масово явление, но това не означава, че безкористната грижа за другите не съществува, в съответствие с традиционните етични системи, които изискват поне от време на време човек да проявява алтруизъм. Ако резултатът от дадено човешко действие е позитивен, дали мотивите са користни или идеалистични е второстепенен въпрос, още повече, че и егоистичната и алтруистичната мотивация, наред с позитивните ефекти, не рядко водят и до плачевни резултати. Границата е деликатна, преценката на нещата не винаги е точна, но нищо лошо не би имало ако, Майка Тереза отдвайки целия си живот в помощ на бедните, постига и свои дългосрочни духовни цели.\nМоже би алтруизмът е доста илюзорна реалност, в която ние всички искаме да вярваме, защото е доста стряскаща мисълта, че хората не правят нищо, ако нямат полза от това. А може би алтруизмът е един от добрите ефекти на егоизма. Нашият собствен егоистичен интерес се постига чрез съзнателни действия, които често са морално мотивирани.\nНапример, някои богати хора даряват голяма сума пари на болници, университети, изкуствата, и така нататък. Дали те просто желаят щедро да подкрепят институциите и индивидите, или искат да повлияят на тези организации в полза на някои свои егоистични цели или може би, току-виж, техните имена се появят върху предната част на големи сгради?\nНапример фондация "Бил и Мелинда Гейтс", сега дава огромни суми за различни каузи, но най-вече за бедните и маргинализирани хора и се фокусира върху здравеопазването и образованието. Те правят нещо добро, етично и алтруистично, може би поради егоистичните или нарцистични причини или просто, за да изпълнят изискванията на обществото към най-богатите хора. И все пак, когато резултатът е позитивен, често егоизмът движи алтруизма.\nНе така стоят нещата, когато се оценява мотивацията на хората и институциите, които имат властта и възможностите за налагане на справедливост и защита на по-слабите, особено в сверата на политиката, зад която винаги стоят икономическите приоритети. Брайан Каплан казва, че изучаването на ситуациите, при които някой има надмощие, често води до песимизъм за човешката природа. "Когато X не се нуждае от Y, X третира У лошо" но и тази ситуация не може да се универсализира – и в индивидуален, и в социален план негативните ефекти се смекчават от това, че няма пълно щастие за малцината богати и овластени сред масата бедни и нещастни хора. Алтруизмът тогава е реален.\nРазбирането на истинските мотиви в политиката е важно, особено по отношение на отделните субекти, които имат надмощие. Външната политика е най-очевидния пример. Под табелата на дълбока загриженост за лошите диктатори, за подтиснатите народи и срещу тероризма, Съединените щати неизбежно увеличиха насилието в света и станаха причина за много невинни човешки жертви. Оказва се, че цената на тази грижа е много висока, а резултатите са противоречиви – един диктатор се сменя с друг, тероризмът се усложнява, религиозният фундаментализъм се втвърдява. Проблемът е, че не може да се погнозира развитието на конфликтите при отсъствие на намесата на американското надмощие, а ефектите /при отсъствието му/ е възможно да бъдат дори по- негативни.\nНапоследък се случиха твърде много събития, наситени с крайно насилие и човешки жертви. Напълно очаквано, по повод жертвите на атентата в Бургас, Обама побърза да заяви засилване на американската подкрепа за Израел. На близките на загиналите в Колорадо, от ръката на поредния изтрещял индивид, Обама каза нищо незначещите думи, че е с тях и ги подкрепя и, че предстоят по-светли дни.\nПолитическият алтруизъм по отношение на загиналите и пострадалите при терористичната атака в Бургас е разбираема в контекста на интересите на САЩ в Близкия Изток, които в крайна сметка са икономически интереси и напълно се вписва в силно нащърбения формален образ на САЩ като световен страж на справедливостта и демокрацията. В същото време насилието и смъртта на невинни хора инстинктивно предизвиква очакването за намесата на силната и справедлива ръка, която строго ще накаже виновните. За съжаление, обаче, при досегашната практика на раздаване на справедливост, много невинните хора винаги са ставали жертва.\nПолитическият псевдоалтруизъм е постоянен фактор в човешката история, често нанася големи щети, но стимулира икономическото развитие чрез растящите военни разходи и както изглежда – е неизбежен.\nЕтикети: политически алтруизъм, психологически егоизъм


"Как да загубиш избори" - Макрон направи серия погрешни политически преценки - Mediapool.bg\nРойтерс | 14:26 | 26 юни 2020 | 6 коментара\n"Помагайте му", казал френският президент на своите съветници, според човек от вътрешното му обкръжение.\n"А ако е твърдо решен да продължи, го защитавайте", добавил той.\nМакрон се надяваше местните избори да му дадат онова твърдо ядро избиратели, с каквото младата му центристка партия "Република, напред!" (РН) не разполага за президентските избори през 2022 г., когато ще се бори за преизбиране.\nЕдин недоволен депутат от РН обясни нещата просто и ясно: "Държахме злато в ръцете си, а го превърнахме в олово".\nКампанията на РН действително се срина след номера със скритата камера, на който Гриво стана жертва. Но семената на поражението бяха посети няколко месеца преди това, когато той беше избран за кандидат.\nЧетиресет и две годишният Гриво беше част от "момчетата на Макрон", група, която помагаше на президента да се изкачи до властта. През юли 2019 г. комисия за избор на кандидат на РН предпочете Гриво пред Седрик Вилани, ексцентричен математически гений, известен със своя стил на обличане с брошки-паяци на ревера и копринени вратовръзки.\nКогато беше публикувано клипчето с него - от руски протестен творец, чиято приятелка подмамила Гриво да изпрати видеозаписа - не бяха много онези в партията, които застанаха зад него.\n"Не беше харесван. Нито от обществото, нито от партията", каза представител на РН. "Дойде време си да кажем нещата такива, каквито са", добави той.\nРазбира се, популярността на самия Макрон също намаля,\nпо време на продължилите няколко месеца в началото на 2019 г. протестни демонстрации, чиято движеща сила беше общественият гняв към лидер, който беше смятан за надменен. Тази зима рейтингът му отново тръгна надолу по време на продължилите седмици наред транспортни стачки и демонстрации срещу планираната от него пенсионна реформа.\nЦитираният приближен на Макрон обаче оприличи лоялността към Гриво с военновременен съюз.\n"То е като при (водача на френската съпротива по време на войната) Де Гол и комунистите. Те са нямали нищо общо помежду си, но, 20 години по-късно, когато генералът вече е влязъл в Елисейския дворец, той не забравя онези, които са били с него в Лондон", каза източникът.\nМакрон освен това подцени Вилани, който е печелил Филдсов медал, еквивалента в математиката на Нобелова награда.\nВилани влезе в политиката и в парламента през 2017 г., от редиците на РН, но след като беше отхвърлен като кандидат за кмет, реши да се яви на изборите като независим и подрони подкрепата за Гриво.\nПартийни представители призоваха Макрон да предложи на Вилани някакъв стимул, за да прекрати самостоятелната си кампания - напомняща на възхода към властта на самия френски президент - или да го изгони от партията.\nПрезидентът обаче не склони и заяви в тази връзка пред малка група репортери, че "конкуренцията" е нещо положително. Социалисти и консерватори веднага с удоволствие се възползваха от възможността да изтъкнат как в управляващата партия са започнали раздори.\nСпоред двама източници, близки до Макрон, президентът първоначално смятал, че кандидатурата на Вилани така или иначе е обречена.\nЕдва през януари, когато Гриво вече беше паднал на трето място в проучванията - а Вилани беше още по-назад, Макрон извикал математика. Но дори и тогава не успял да го разубеди.\nКакто се изрази един френски министър: "Направихме почти всичко, което не трябваше да правим. Накрая това може да се окаже нещо като наръчник "Как да загубиш избори".


Войникът на бъдещето вече е в строя | Информационен център на Министерство на oтбраната\nВойникът на бъдещето вече е в строя\nавтор Редактор · 17/04/2014 , гледания 2 886\nНай-новото въоръжение, екипировка и оборудване за Българската армия, включително и по проекта за „войник на бъдещето”, се изпитва от Института по отбрана и вече е в строя. Това стана ясно неотдавна, по време на изложбата „Security Expo 2014” в София.\nСред многобройните противопожарни машини, надувни полицейски лодки и компютърни системи за сигурност, в Интер Експо Центъра щандът на института не беше от най-големите, но пък представените на него експонати бяха емблематичен пример за най-новата екипировка, оръжия и боеприпаси във войската. И доказателство, че макар „бавно и славно”, заради кризата, отбраната ни все пак се модернизира.\nВсичко, което е изложено, е прието на въоръжение и се използва в Българската армия, казва майор Станислав Чернокожев от Института по отбрана, който отговаря на всички въпроси на посетителите на щанда. Тук са изложени не само въоръжението, но и средствата за свръзка на боеца, апаратурите за наземния видео и звуков контрол, лаптоп с джипиес, радиостанция, хендсфри, камера. Оборудван с тези съвременни средства за комуникация, които общо не тежат повече от два-три пълнителя за автомата на боеца, той става способен да изпълнява самостоятелно и най-сложни задачи.\nНа бойното поле или в тила на врага войникът може да получава сигнал както от наземна станция, така и от летателен апарат, а дори и от спътник. С помощта на джипиеса боецът се ориентира на електронната карта, може да се придвижва за превземане на обект или за разузнаване на разположението на противника. Чрез камерата той може да предава на командирите си картина и звук от бойното поле в реалното време на операцията.\nЦялото това оборудване е изпитано в института и вече е в армията. Експонатите са специално докарани от 62-а механизирана бригада в Карлово. Там в момента елементите на проекта „Войник на бъдещето” са в процес на активно усвояване и тестване в реални условия, а също по време на занятия и учения. Целта е да се постигне пълна оперативна съвместимост със съюзниците ни от НАТО и войник на бъдещето всъщност да стане днешният български воин.\nЗа първи път на изложението можеше да се види и новата зимна и лятна униформа на военнослужещите. Тя е с по-различна разпетновка от досегашната и е единна за всички видове въоръжени сили.\nНо може би най-ценното й качество, което вероятно ще бъде високо оценено от воините е, че е от „дишаща” материя. Униформата създава комфортен топлообмен с външната среда във всякакви условия, а е и непромокаема при валежи.\nНезависимо дали навън е студ и пек, боецът ще се чувства удобно с нея. Горната част на униформата е снабдена с качулка, а върху дрехите има специални джобове, позволяващи при травма ставите на крайниците да бъдат бързо шинирани с подръчни средства.\nПриключиха изпитванията на плата за униформата, тя покрива изискванията на нашите стандарти, посочва майор Чернокожев. По думите му спецификацията е така направена, че да задоволи очакванията на редовия боец. Той е ежедневно с нея и трябва да изпита удобство, климатичните условия да не му влияят, изтъква офицерът.\nДруго изискване, което е спазено при новата униформа е джобовете да са така разположени, че да може да бъдат лесно използвани. Все в името на удобството е създадено и новото яке от полар, което ще може да се ползва както под връхната горна част, така и самостоятелно. С лекотата и удобството си, тази дреха направо ще улеснява дейностите на военнослужещия, когато, примерно е в щаб, склад или пред компютър.\nРазнообразни са и шапките. Традиционната е с козирка, подобрен модел на сегашната. Освен това има и шапка от „мисионерски” тип, предвидена е и барета.\nНа изложението можеше да се видят и изпитваните в института обувки за военнослужещите. Те са два типа. Едните са от общовойсковия тип – черните на цвят. Има и от „пустинния” модел, като са предвидени зимен и летен вариант.\nДруги експонати, които красноречиво даваха представа на посетителите за качествата си, бяха бронеплочите, каските и визьорите. По тях имаше дупки от куршумите от изпитванията.\nЕто този тип прозрачен визьор е изпитван срещу осколки, казва майор Чернокожев. И посочва съседната модерна каска, изтъквайки, че тя вече е приета на въоръжение. Дупките по нея са от боеприпаси 7,62х25 и 9х19, но така и не са успели да я пробият. Тя е от кевлар и ето – няма пробив, издържа на куршумите, заявява офицерът.\nПодобно е положението и с друг „надупчен” експонат – бронеплоча. Тя е предвидена за поставяне в бронираната жилетка, която вече е на въоръжение в Българската армия. Бронеплочата е с ниво на защита 4.\nИздържа на куршуми 7,62х54 – тоест от патрони за картечница „Калашников” и снайперска пушка „Драгунов”. Изпитванията са при скорост на куршума от 860 до 890 метра в секунда.\nТравма ефектът, който даде специално тази бронеплоча е 20 мм, а допускът е до 44 мм, казва майор Чернокожев. В случая боецът няма да получи счупвания или вътрешни разкъсвания, така че бронеплочата ще изпълни изцяло предназначението си да спаси живота му дори при пряко попадение.\nДруги експонати също „грабваха окото” на посетителите – модерни картечни пистолети „Хеклер и Кох”, обикновен и третировъчен пистолет „Зигзауер”, оптика за дневно и нощно виждане, бързомерци, фенерчета, лазерни прицели. Край тях бяха експонирани въведените на въоръжение през 2012 г. 40-милиметрови гранати за подцевни и автоматични гранатохвъргачки, 30-милиметрови авиационни изстрели – бронебойни, осколъчни, запалителни, трасиращи, за картечниците на самолетите, както и 82-мм осветителна мина, използвана и при учения, и по време на мисии.\nРадващо е , че по-голяма част от експонатите – униформите, обувките оптиката, боеприпасите, са българско производство. По думите на майор Чернокожев, Институтът по отбрана ще представи още новости по време на изложението „Хемус 2014”. То е насрочено за 28-31 май в Пловдив.\nТойфелсберг – една легенда в Берлин\n„Калашников“ е в основата на автоматите на ЮАР\n10/07/2020, 11:56 am


Lucia сребърно колие Кръст за: 59.00лв Capino сребърни бижута\nLucia колие Кръст\nДетайли на Lucia сребърно колие Кръст\nТегло на Lucia сребърно колие:\nДължина на Lucia колие Кръст:\nLucia сребърно колие с камъни:\nЦвят на Lucia колие Кръст — Сребърен\nколие Lucia е с Родиево покритие\n❰❰ Capino ❱❱ Прекрасно сребърно колие и символ на християнската вяра. Този кръст е в най-разпространената си форма - така нареченият латински кръст. Целият е обсипан с безцветни циркониеви камъчета. Кръстът често е назоваван знак на знаците. Вертикалната линия олицетворява божественото, а хоризонталната - земното. Накитът се предлага с 6 месеца гаранция от Capino, сертификат за качество и луксозна подаръчна кутия.\nЗа първи път направих поръчка при вас.Сребърните колиета много ми харесаха.Консултантът ми помогна да реша какво точно искам и после бързо направих поръчката.\nБраво на вас номер едно сте много го харесаха като го подарих и кутийката беше подходяща.


Да кърмиш дискретно |\nАн Смит, консултант по лактация\nВъпреки че личното ми убеждение е, че на света няма нищо по-естествено от кърменето и по тази причина всяка кърмеща майка трябва да се чувства комфортно да вдигне или съблече ризата си и да кърми където и да било, аз разбирам, че живеем в общество, в което това не е възможно. В тази страна гърдите се смятат за сексуални обекти и докато няма проблем да се показват в “Спасители на плажа” или в “Пентхауз”, много хора смятат, че има нещо отвратително в кърменето.\nПредишното поколение е хранило бебетата си от биберон, така че много хора никога не са виждали кърмеща жена. Това е причината кърменето да е шокиращо и разстройващо за толкова много хора. Твърдо съм убедена, че начинът да се промени това е жените да кърмят без неудобство, открито и скромно на публични места, така че хората (особено децата) да могат да видят, че кърменето е “нормалният” начин за хранене на бебетата.\nТъй като все повече майки кърмят в днешно време, ситуацията започва да се променя. Ние кърмим бебетата си, когато имат нужда да ядат и удовлетворяваме техните нужди където и да се случи да сме. Ние се осланяме на научните доказателства, че кърмата е най-добрата храна за бебето и знанието в сърцата ни, че предоставяме на своите малки възможно най-добрия старт в живота. Кърменето не е отделителна функция и няма причина да се криете, когато храните своето бебе. Дали би ви харесало да изядете обяда си в обществена тоалетна?\nИма приети наредби в някои щати, според които е незаконно да се тормози майка, която кърми на публично място, както и закони, които изключват оголването на гърдите за да се нахрани бебе, от наказанията за неприлично разголване. Въпреки че е тъжно, че се налага да има такива закони, това означава, че правата на кърмещите майки се подкрепят.\nАз винаги съм кърмила моите деца навсякъде – на басейн, в магазина, на родителски срещи, на бейзболни мачове на детската лига, и т.н. Единственият проблем, с който някога съм се сблъсквала беше, когато хора, които не знаеха какво правя идваха и отмятаха одеалото за да видят бебето и се чувстваха много неудобно. Аз винаги отивам при майки, които кърмят на публични места и им казвам колко прекрасно според мен е това, че кърмят. Когато видят непозната жена да ги приближава, те винаги изглеждат притеснени, защото мислят, че се каня да ги критикувам, но се отпускат и одбряват, когато осъзнаят, че всъщност ги подкрепям. Мисля си, че днешните майки са в известен смисъл пионерите, които ще улеснят следващото поколение (нашите деца) да кърми спокойно на публични места.\nЕто няколко съвета, за да ви е по-лесно да кърмите дискретно, независимо къде сте:\nБъдете положително настроени. Помнете, че имате право да храните своето бебе, когато е гладно и няма нужда да се извинявате.\nНамерете удобно местенце, например на пейка или в някой ъгъл зад закачалки за дрехи. Създайте си своя “зона на уединение”. Ако сте с придружител, помолете го да застане така, че да направи по-закътано място за вас. Обърнете се настрани от хората около вас, докато се настанявате, а след това се обърнете пак към тях. Не гледайте към бебето след като то започне да суче. Ако не гледате надолу към него, повечето хора ще си мислят, че то просто спи. Може да искате да почетете списание или книга. Ако някой се приближи, погледнете го в очите и се усмихнете. Ако сте с някого, просто си продължете нормалния разговор.\nНосете облекла от две части или с цепки за кърмене. Когато повдигнете горнището, за да кърмите, платът покрива горната част от гърдата ви, а бебето – останалото. Когато кърмите у дома, вие отмятате дрехите настрани и после приближавате бебето към себе си. Когато кърмите на публично място – правете обратното. Вземете бебето близо до себе си и после разтворете дрехата си.\nНосете си риза или жилетка, която можете да обличате, докато кърмите. Така с дрехата можете да прикриете гърдата, от която суче бебето, отстрани. Блузата ви ще я покрива отгоре, а главата на бебето ще скрива всичко останало.\nНосете си одеало, с което да завиете бебето след като се успокои и засуче.\nОбръщайте внимание на знаците, с които вашето бебе ви показва, че е гладно. Нищо не привлича повече внимание от едно плачещо бебе. Всички в сградата ще ви зяпат неодобрително, докато плачът не престане. Опитайте да намерите място да накърмите бебето, когато започне да става неспокойно, а не чакайте, докато почне да пищи.\nУпражнявайте се в дискретно кърмене пред огледалото или помолете партньора си да ви гледа. Повярвайте ми, той ще ви каже, ако нещо се вижда, защото той не би искал непознати да гледат гърдите ви.\nКърменето на новородено на публично място е по-лесно, отколкото на буйно детенце. При по-големите бебета може да започнете да поставяте ограничения и да преговаряте. Децата могат да се научат, че не могат да ви дърпат ризата или да си играят с другата ви гърда, докато ги кърмите, както и могат да се научат, че трябва да изчакат за хранене. Да кажете “Ще получиш ам-ам (или както вашето мъниче го нарича – моите бебета казваха “млечната страна”), когато стигнем до колата, но не точно сега.” е разумно решение, ако сте на опашка в голям магазин като Билла. Децата не винаги са щастливи от ограниченията, които им поставяте, но трябва да бъдете твърда, освен ако не сте склонна да кърмите на поискване и да ви повдигат ризата на най-неподходящи места, когато вашето бебе реши, че му се суче.\nКогато отивате на пазар, опитайте да кърмите в колата, преди да влезете в магазина. Огледайте се за места за кърмене, когато влезете вътре – намерете фоайета или магазини с пространства, заделени специално за кърмене. Може да опитате и шал за носене. Може да кърмите, докато ходите, а повечето бебета обожават да ги носят така.\nНа плажа или басейна, се завийте с плажна хавлия или носете горнище, което може да се сваля от останалата част от банския костюм.\nС повечето бански костюми е почти невъзможно да кърмиш без да извадиш цялата си гърда. Ако прекарвате много време край басейна, купуването на специален модел бански костюм, пригоден за кърмене, е добра инвестиция.


Велико Търново е с висока оценка от Европейската комисия за възможностите за култура, творчество и образование\n23 май 2020 / 12:05\nBOBSTH 12:05:01 23-05-2020\nВелико Търново - ЕК- оценка\nВелико Търново, 23 май /Марина Петрова, БТА/\nВелико Търново е с висока оценка от Европейската комисия за възможностите за култура, творчество и образование, съобщиха от пресцентъра на общината.\nВ навечерието на Деня на българската просвета, култура и писменост - 24 май, старата столица е получила висока оценка в изследване на Европейската комисия, обхващащо възможностите за културен и творчески живот, образование и човешки ресурси.\nПо рейтинг Велико Търново е най-добре класираният български град в категорията "Реални възможности" и раздел - "Човешки ресурси и образование" . Градът е на 21 място от общо 79 оценени градове в цяла Европа с население от 50 000 до 250 000 жители.\nСред българските градове, участвали в изследването Велико Търново е с най-висок рейтинг за жизненост на културата и изкуствата, за забележителности, културни средища и събития и за приобщаването на населението към културния живот и атрактивността му.\nПроучването е обхванало общо 190 града от цяла Европа, които са били претенденти за Европейска столица на културата, домакини са на най-малко два международни фестивала или са под защитата на ЮНЕСКО.